ఎరుపెక్కిన దేశీయ స్టాక్‌ మార్కెట్లు
-  లాభాల స్వీకరణతో కుంగిన సూచీలు
           ముంబయి: దేశీయ స్టాక్‌ మార్కెట్లు ఒక్కసారిగా ఎరుపెక్కాయి. గత ఆరు వారాల్లో ఎప్పుడూ లేని విధంగా బుధవారం దేశీయ స్టాక్‌ మార్కెట్లు పతనమ య్యాయి. గత కొద్ది రోజులుగా మార్కెట్లు రాణిస్తూ.. స్టాక్‌ల ధరలు గరిష్ట స్థాయిలకు చేరిన నేపథ్యంలో మదుపర్లు లాభాల స్వీకరణకు మొగ్గు చూపారు. ప్రధానంగా రిలయన్స్‌, ఐసీఐసీఐ వంటి బ్లూచిప్‌ స్టాక్స్‌ను లాభాల స్వీకరణ నిమిత్తం భారీగా విక్రయించడంతో మార్కెట్లు ఎరుపెక్కాయి. బీఎస్‌ఈ సెన్సెక్స్‌ 310.28 పాయింట్లు క్షీణించి 28,000 పాయింట్లకు దిగువలన 27,774.88 వద్ద ముగిసింది. మరోవైపు నేషనల్‌ స్టాక్‌ ఎక్స్చేంజీ సూచీ నిఫ్టీ కూడా 102.95 పాయింట్ల మేర నష్టపోయి 8,575.30 పాయింట్ల వద్ద ముగిసింది. గత జూన్‌ 24 తర్వాత తొలిసారిగా మార్కెట్లు ఈ స్థాయిలో పడిపోయాయి. అప్పట్లో బ్రెగ్జిట్‌ పరిణామాల నేపథ్యంలో సెన్సెక్స్‌ 605 పాయింట్ల మేర విలువను కోల్పోయింది. తాజాగా బీఎస్‌ఈలో మిడ్‌క్యాప్‌, స్మాల్‌క్యాప్‌ సూచీలు 1.2 శాతం చొప్పున నష్టపోయాయి. మొత్తంగా మదుపర్ల మద్దతు కరువై 1899 సూచీలు నష్టాలలో నిలిచాయి. 829 స్టాక్స్‌ లాభాల్లో ముగిశాయి. మంగళవారం విదేశీ మదుపర్లు రూ.144.15 కోట్ల విలువైన నికర ఈక్విటీలు కొనుగోళ్లు చేశారు. సెన్సెక్స్‌లో అదాని పోర్ట్స్‌ 7.93 శాతం, టీసీఎస్‌ 0.88 శాతం, కోల్‌ ఇండియా 0.34 శాతం చొప్పున రాణించి అధిక లాభాలు సాధించిన వాటిలో ముందు వరుసలో ఉన్నాయి. మరోవైపు లూపిన్‌ 3.89 శాతం, రిలయన్స్‌ 2.63 శాతం, హీరో మోటో కార్ప్‌ 2.56 శాతం, ఐసీఐసీఐ బ్యాంకు 2.47 శాతం, మహీంద్రా అండ్‌ మహీంద్రా 2.21 శాతం చొప్పున కుంగి అధిక నష్టాలు చవి చూసిన వాటి జాబితాలో నిలిచాయి. రిజర్వు బ్యాంకు ద్రవ్యపరపతి విధాన సమీక్ష నేపథ్యంలో బ్యాంకింగ్‌ సూచీలు తీవ్ర ఒత్తిడికి గురి అయ్యాయి. ఐసీఐసీఐ బ్యాంకు, హెచ్‌డీఎఫ్‌సీి బ్యాంకు, ఎస్‌బీఐ, యాక్సిస్‌ బ్యాంకు సూచీలు 1 శాతం నుంచి 2.6 శాతం వరకు తగ్గాయి. ప్రముఖ ఔషధ ఉత్పత్తుల కంపెనీ లూపిన్‌ నిరాశజనక ఆర్థిక ఫలితాలు ప్రకటించడంతో ఆ కంపెనీ సూచీ ఓ దశలో 4 శాతం మేర విలువ కోల్పోయింది. అమెరికా ఫెడరల్‌ రిజర్వు వడ్డీ రేట్లను యథాతథంగా కొనసాగించనుందన్న అంచనాలకు తోడు ఆసియా మార్కెట్లు రాణించినప్పటికీ దేశీయ స్టాక్‌ మార్కెట్లు కుంగడం గమనార్హం.
మీ స్నేహితులకు రికమెండ్ చెయ్యండి